VSM sklep Cpg 120/94
Datum: 1995-03-20T01:00:00.000+01:00
ecli: ECLI:SI:VSMB:1995:CPG.120.94
sodisce: Višje sodišče v Mariboru
oddelek: Gospodarski oddelek
institut: potrjena prisilna poravnava - ugotovljena terjatev - glavnica in natekle obresti
jedro: Po določilu 62. člena Zakona o prisilni poravnavi, stečaju in likvidaciji (Ur.l. RS št.67/93 - v nadaljevanju ZPPSL) je v sklepu o potrjeni prisilni poravnavi navedena priznana terjatev seštevek glavnice in nateklih obresti od zapadlosti terjatve do začetka postopka prisilne poravnave.

 
zveza: ZPPSL člen 62,  62.

## Jedro

Po določilu 62. člena Zakona o prisilni poravnavi, stečaju in likvidaciji (Ur.l. RS št.67/93 - v nadaljevanju ZPPSL) je v sklepu o potrjeni prisilni poravnavi navedena priznana terjatev seštevek glavnice in nateklih obresti od zapadlosti terjatve do začetka postopka prisilne poravnave.

## Izrek

Pritožbi se delno ugodi ugodi in se sklep sodišča prve stopnje v izreku pod točko 2 spremeni tako, da se dovoli izvršba tudi za zakonite zamudne obresti od zneska 66.503,40 sit od 26.5.1993 do plačila in od zneska 66.503,40 od 26.11.1993 do plačila in nadaljne izvršine - pritožbene stroške v znesku 6.300,00 sit. V presežnem delu se pritožba kot neutemeljena zavrne.

## Obrazložitev

Upnik je predlagal izvršbo na podlagi izvršilnega naslova - pravnomočnega sklepa o potrditvi prisilne poravnave. Zoper sklep sodišča prve stopnje v delu, s katerim je izvršilni predlog zavrnilo, se je upnik pravočasno pritožil, češ da ima v cit. sklepu izvršilni naslov za celotne zahtevane obresti.

Pritožba je delno utemeljena.

Prvostopno sodišče je dne 5.1.1993 s sklepom potrdilo prisilno poravnavo na podlagi katere je upniku priznana terjatev v višini 266.013,70 sit, katero pa mu bo stečajni dolžnik - sedanji prvodolžnik izplačal v višini 50%-ov - torej 133.006,85 sit v dveh obrokih z zapadlostjo 25.5.1993 in 25.11.1993. Priznane terjatve se obrestujejo z 1/4 R, ki se pripisuje glavnici in 4%-no letno obrestno mero.

Iz izvršilnega predloga in priloženega obračuna obresti z dne 30.11.1993, je razvidno, da je upnik obračunal obresti po obrestni meri iz sklepa o prisilni poravnavi, vendar je upošteval datum, ko je terjatev že pred začetkom postopka prisilne poravnave zapadla - in sicer 21.12.1992. Prvostopno sodišče je utemeljeno zavrnilo izvršilni predlog za obresti za čas od 21.12.1992 do 5.1.1993 - torej pred dnevom začetka postopka prisilne poravnave. Po določilu 62. člena Zakona o prisilni poravnavi, stečaju in likvidaciji (Ur.l. RS št.67/93 - v nadaljevanju ZPPSL) je v sklepu o potrjeni prisilni poravnavi navedena priznana terjatev seštevek glavnice in nateklih obresti od zapadlosti terjatve do začetka postopka prisilne poravnave. Torej so upnikove obresti za čas do 5.1.1993 že zajete v glavnici 133.006,85 sit. Prav pa ima pritožba, da se v sklepu o prisilni poravnavi določene - znižane obresti nanašajo samo na čas, za katerega je bilo plačilo upniških terjatev odloženo. Po izteku roka za plačilo terjatev, za katere velja prisilna poravnava, pa tečejo zopet zakonite zamudne obresti. Zato je pritožbeno sodišče v tem obsegu pritožbi ugodilo in s spremembo izpodbijanega sklepa dovolilo izvršbo.

Izrek o pritožbenih stroških temelji na določilu 166. člena ZPP in 14. člena ZIP. Pritožnik je upravičen do 2.250,00 sit za takso za pritožbo (250 točk x 9,00 sit), nagrado za odvetnika 3.990,00 sit (60 točk x 66,50 sit) in 60,00 sit poštnih stroškov. Sodno takso in nagrado odvetniku je sodišče odmerilo od zneska 8.600,00 sit.